Diari Oficial de la Generalitat Valenciana


Sumari del DOGV 9027, del 24-02-2021 (2021/1476)

RESOLUCIÓ de 16 de febrer de 2021, del director general de Medi Natural i d'Avaluació Ambiental, per la qual es fa pública la relació d'assentaments en forests propietat de la Generalitat en les quals s'estableix la gratuïtat dels aprofitaments apícoles disponibles a partir de l'1 de setembre de 2021.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9027

Data del DOGV
:   24-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1476


Data del document
:   16-02-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * apicultura

RESOLUCIÓ de 16 de febrer de 2021, del director general de Medi Natural i d'Avaluació Ambiental, per la qual es fa pública la relació d'assentaments en forests propietat de la Generalitat en les quals s'estableix la gratuïtat dels aprofitaments apícoles disponibles a partir de l'1 de setembre de 2021. [2021/1476]  
El Decret 71/2011, de 10 de juny, del Consell, estableix el procediment de concessió d'assentaments apícoles en forests propietat de la Generalitat a través de convocatòries de caràcter anual, que s'inicia el mes de gener de cada any amb la necessària publicació en el Diari Oficial de la Generalitat Valenciana de la relació de forests disponibles i susceptibles d'aprofitaments apícoles, indicant el nombre d'assentaments autoritzats per a cadascuna d'elles i el codi d'identificació, així com la seua situació de disponibilitat i una estimació de la quantitat de ruscos que cada assentament pot suportar.  
Només es fa pública la relació d'aquells assentaments aptes que finalitzaran el període de concessió el 31 d'agost de 2021, i d'aquells que, d'acord amb l'article 7.2 del Decret 71/2011, estiguen disponibles a partir d'aquesta data.  
La Llei 3/1993, de 9 de desembre, forestal de la Comunitat Valenciana, considera els productes apícoles com a aprofitaments forestals que han de sotmetre's a autorització administrativa de conformitat amb els seus articles 30.2 i 31.  
La competència per a dictar la resolució de la relació de forests gratuïtes la té la Direcció General de Medi Natural i d'Avaluació Ambiental, de conformitat amb el que es disposa en el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica.  
En virtut d'això, resolc:  
  
Article 1  
Fer pública la relació de les forests susceptibles d'aprofitaments apícoles i disponibles a partir del dia 1 de setembre de 2021, que consta en l'annex I de la present resolució.  
  
Article 2  
Les persones interessades presentaran les sol·licituds a través del model normalitzat que es publicarà en la seu electrònica de la Generalitat.  
El termini de presentació de les sol·licituds serà de 20 dies hàbils a comptar des de l'endemà de la publicació de la present resolució en el Diari Oficial de la Generalitat Valenciana.  
Les sol·licituds i la documentació que les acompanya es presentaran preferentment en el registre dels òrgans administratius als quals es dirigisquen (direcció territorial de la província en què estiga situada cada forest), també es podran presentar en qualsevol dels registres previstos en la legislació reguladora del procediment administratiu comú.  
  
Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, així com els sol·licitants que, no estant obligats a això, opten per aquesta via, presentaran les sol·licituds telemàticament a través de la seu electrònica de la Generalitat en l'URL següent: http://www.gva.es/proc665.  
En cas de presentació telemàtica, les sol·licituds han de signar-se amb el certificat digital de la persona física o jurídica que presenta la sol·licitud o, si escau, amb el certificat digital del seu representant. Així mateix, els restants documents que s'adjunten, quan siga procedent, hauran d'anar signats electrònicament per qui siga competent per a això.  
  
La concessió de cada assentament la resoldrà el director territorial competent, que serà objecte de publicació en el Diari Oficial de la Generalitat Valenciana i s'adjudicarà per tres anys des de l'1 de setembre de 2021 fins al 31 d'agost de 2024.  
  
  
Article 3  
Per a l'adjudicació dels aprofitaments i en general, per a tot allò no previst en la present resolució, s'atindrà al que es disposa en el Decret 71/2011, de 10 de juny, del Consell, pel qual s'estableix la gratuïtat dels aprofitaments apícoles en forests de propietat de la Generalitat Valenciana.  
  
Article 4  
Per a les condicions tècniques específiques per a l'execució de l'aprofitament s'atindrà al que es disposa en el Decret 205/2020, d'11 de desembre, del Consell, de regulació dels aprofitaments forestals en forests privats i l'alienació d'aprofitaments forestals en forests gestionades per la Generalitat.  
  
Article 5  
L'adjudicació dels aprofitaments apícoles estarà condicionada pels treballs que s'executen en aquestes forests. Els adjudicataris hauran d'assumir les instruccions de la direcció d'obra en cada cas.  
  
  
DISPOSICIÓ FINAL  
  
Única. Entrada en vigor  
La present resolució entrarà en vigor el mateix dia de la publicació en el Diari Oficial de la Generalitat Valenciana.  
  
Contra la present resolució, que no posa fi a la via administrativa, es podrà interposar un recurs d'alçada davant la Secretaria Autonòmica de Medi Ambient i Canvi Climàtic, en el termini d'un mes, a comptar des de l'endemà de la recepció de la present notificació, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 16 de febrer de 2021.- El director general de Medi Natural i d'Avaluació Ambiental: Benjamín Pérez Rocher.